次韻答詹成老謝密雲龍之什
作者：鄒浩
朝代：宋

paragraphs: 龍鳳小團分禁戶，往往稱珍減前語。
元豐天子妙風雷，萬古埃塵洒新雨。
壑源春貢識此心，不比豫州常枲紵。
卿雲密密擁蜿蜒，御府僅能千百數。
匪頒臺閣裁幾人，恩逐味增淪骨髓。
帝鄉仙去鼎湖空，井閟閤門猶玉乳。
龍髯雖在龍莫形，只有雲留瑞民伍。
葉家所得最非常，好事殷勤始容取。
故人分贈不遐遺，憐我哀摧病方瘉。
莆陽英爽杳難攀，品目縱横誰扞禦。
仰惟筆削到茶經，亟以将誠歸許與。
詩來寒谷歘然春，坐覺輝光滿禾黍。